
Алимент — әке абыройына сын 

Ажырасу – жағымсыз да, абыройсыз үрдістердің бірі. Егер де ажырасатын адамдар өздерінің балалары алдындағы міндеттерін ұмытар болса, бұл – үлкен қасірет. Алименттерді өндіріп алу мәселелері жөнінде облыстық әділет департаментінің “Алимент төлемдерін өндіріп алу жөніндегі” бөлімінің жетекшісі, аға сот орындаушысы Ольга Васильевамен осы мәселе төңірегінде сұхбаттасқан едік.  
 Бүгінде кәмелетке толмаған балаларды асырап-бағуға төленетін алименттің көлемі қандай?
 “Неке (ерлі-зайыптылық) және отбасы туралы” Кодексте бір бала үшін төленетін алименттің нақты көлемі – еңбекақысының төрттен бір бөлігі, екі бала үшін – үштен бір бөлігі, ал үш немесе одан да көп бала үшін еңбекақының жартысы төленетіні көрсетілген. Сот шешімі шығарылар алдында жауап берушінің материалдық жағдайы тексеріледі. “Атқарушылық іс жүргізу және сот орындаушылардың мәртебесі туралы” Заңның 99-бабының 3-тармағына сәйкес егер борышкер бұл кезеңде жұмыс icтeмeйтін немесе оның еңбекақысын және өзге де табысын растайтын құжаттар ұсынылмаған жағдайда, алимент бойынша берешек оны өндiрiп алу кезiнде тұрған өңірдегі орташа айлық жалақы мөлшерiн негізге ала отырып айқындалады. Сонымен қатар “Неке (ерлі-зайыптылық) және отбасы туралы” Кодекстің 169-бабының 3-тармағында кәмелетке толмаған балаларға төленетін алимент бойынша берешектің мөлшерін алимент төлеуге міндетті адамның алимент өндіріп алынбаған кезеңдегі еңбекақысы мен өзге де кірісін негізге ала отырып, сот орындаушысы айқындайды. Алимент бойынша берешек сол берешекті өндіріп алу кезіндегі Қазақстан Республикасындағы айлық еңбекақының ең төменгі мөлшері негізге алына отырып та айқындалады. Алимент ажырасу сәтінен бастап бала 18 жасқа келгенге дейін өндіріліп отырады. Бала 18 жасқа толса да, бұрын төленбеген алименттер өндіріліп алынады. Жалпы борышкерлер ата-аналық міндеттерін естен шығармауы тиіс. Өйткені, қарызды қайтармау ұят болса, ал өз балаларына алимент төлемеу одан да сорақы әрекет. 
 Алимент қандай табыс көздерінен өндіріледі?
 Алименттер еңбекақыдан, шәкіртақыдан, зейнетақы төлемдерінен, мүлікті жалға беруден алатын табыстардан ұсталады. “Сот орындаушыларының беделі және атқарушы өндіріс жөніндегі” Заңның 98-бабында көрсетілген түрлерінен (аналық капитал, балалар жәрдемақылары және тағы басқа) алимент өндірілмейді.
 Борышкерлерге алименттерін төлемегені үшін қандай шаралар қолданасыздар?
 Бұл шаралар мәжбүрлемелі сипатта жүзеге асырылады. Мәселен, мүлік тізімделеді, ресми ескерту қағаздары жіберіледі, еңбекақысынан өндіру үшін атқарушы құжатты жұмыс орнына жолдайды, ақшалай табыстары және мүлкіне шектеу қойылады. Сонымен қатар, борышкердің шекарадан шығу құқығы шектеліп, қылмыстық жауапкершілікке тартылады.
 Қолданыстағы заңнамаларда талапарыздар сотқа борышкердің тұрғылықты жері бойынша қабылданады. Бұл шарттың алиментті өндіріп алуға қатысы бар ма? 
 Арыз иесі сотқа өзінің тұратын жері бойынша жүгінсе, ондай істер сотта баламалы тәсілдер бойынша қаралады. Егер де жауап берушінің тұрғылықты мекенжайы белгісіз болса, судья сот орындаушыларының қызметі арқылы оған іздеу салады. 
 Өткен жылы алименттер бойынша өндірісте қанша құжат болды?
 2016 жылы 6465 құжат атқару өндірісінде болса, олардың 2396-сы өндіріспен аяқталып, 372-сі толық көлемде орындалды. Ал 2017 жылға көшірілген 4069 атқарушылық құжаттың 455-і проблемалық алименттер санатында. Олардың 122-сі бойынша қарыздар мүлдем өтелмеген. 333-і үш айдан астам уақыт баласына тиісті қаржыны аудармаған. Бүгінде олар қарыздарын бөлшектеп өтеуде. Сот орындаушылары 203 борышкерді Қазақстан Республикасы Қылмыстық кодексінің 139-бабы бойынша жауапкершілікке тартты.

